CELEX: 32021D2058
Language: lv
Date: 2021-11-23 00:00:00
Title: Padomes Īstenošanas lēmums (ES) 2021/2058 (2021. gada 23. novembris), ar ko Itālijai atļauj piemērot samazinātu nodokļa likmi elektroenerģijai, kas tiek tieši piegādāta kuģiem, kas nav privāti atpūtas kuģi, ostas piestātnē

26.11.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 422/1
               
            
         PADOMES ĪSTENOŠANAS LĒMUMS (ES) 2021/2058
         (2021. gada 23. novembris),
         ar ko Itālijai atļauj piemērot samazinātu nodokļa likmi elektroenerģijai, kas tiek tieši piegādāta kuģiem, kas nav privāti atpūtas kuģi, ostas piestātnē
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību,
         ņemot vērā Padomes Direktīvu 2003/96/EK (2003. gada 27. oktobris), kas pārkārto Kopienas noteikumus par nodokļu uzlikšanu energoproduktiem un elektroenerģijai (1), un jo īpaši tās 19. pantu,
         ņemot vērā Eiropas Komisijas priekšlikumu,
         tā kā:
         
                     (1)
                  
                  
                     Itālija 2020. gada 14. septembra vēstulē lūdza atļauju saskaņā ar Direktīvas 2003/96/EK 19. pantā noteikto procedūru piemērot samazinātu nodokļa likmi elektroenerģijai, kas tiek tieši piegādāta jūras vai iekšējo ūdensceļu kuģiem, kas nav privāti atpūtas kuģi, ostas piestātnē (“krasta elektroenerģija”). 2021. gada 12. maija vēstulē Itālija sniedza papildu informāciju.
                  
               
                     (2)
                  
                  
                     Ar samazināto nodokļu likmi Itālija vēlas veicināt krasta elektroenerģijas izmantošanu. Šādas elektroenerģijas izmantošana tiek uzskatīta par videi nekaitīgāku veidu, salīdzinot ar flotes degvielas izmantošanu, kā apmierināt kuģu ostas piestātnē vajadzības pēc elektroenerģijas.
                  
               
                     (3)
                  
                  
                     Tā kā krasta elektroenerģijas izmantošana nerada tādas gaisu piesārņojošu vielu emisijas, kas saistītas ar flotes degvielas izmantošanu kuģos ostas piestātnē, tā uzlabo apkārtnes gaisa kvalitāti ostas pilsētās. Tāpēc ir paredzams, ka samazinātā nodokļu likme krasta elektroenerģijai veicinās Savienības vides, veselības un klimata politikas mērķu sasniegšanu.
                  
               
                     (4)
                  
                  
                     Atļauja Itālijai piemērot samazinātu nodokļa likmi krasta elektroenerģijai nepārsniedz to, kas ir vajadzīgs, lai palielinātu šādas elektroenerģijas izmantošanu, jo elektroenerģijas ražošana kuģī vairākumā gadījumu joprojām būs konkurētspējīgāka alternatīva. Tā paša iemesla dēļ un arī tādēļ, ka šīs tehnoloģijas izplatība tirgū pagaidām ir visai neliela, samazinātās nodokļu likmes piemērošana krasta elektroenerģijai diez vai radītu ievērojamus konkurences izkropļojumus minētās nodokļu likmes piemērošanas laikā, tādējādi tam nebūs negatīvas ietekmes uz iekšējā tirgus pareizu darbību.
                  
               
                     (5)
                  
                  
                     Lai ostu un kuģu operatori, kā arī elektroenerģijas sadales un pārdales uzņēmumi varētu turpināt veicināt krasta elektroenerģijas izmantošanu, ir lietderīgi atļaut Itālijai piemērot samazinātu nodokļa likmi krasta elektroenerģijai.
                  
               
                     (6)
                  
                  
                     Saskaņā ar Direktīvas 2003/96/EK 19. panta 2. punktu atļaujām, kas piešķirtas, ievērojot minētās direktīvas 19. panta 1. punktā noteikto procedūru, ir jābūt stingri ierobežotām laikā. Lai nodrošinātu, ka atļaujas termiņš ir pietiekami ilgs, un tādējādi neatturētu attiecīgos uzņēmējus no vajadzīgo investīciju veikšanas, ir lietderīgi piešķirt pieprasīto atļauju no 2022. gada 1. janvāra uz sešiem gadiem. Tomēr atļauju būtu jāpārtrauc piemērot no dienas, kad sāk piemērot jebkādus vispārīgus noteikumus par nodokļu atvieglojumiem krasta elektroenerģijai, ko Padome pieņēmusi saskaņā ar Līguma par Eiropas Savienības darbību 113. pantu vai citiem attiecīgiem noteikumiem, ja šādi noteikumi kļūst piemērojami pirms 2027. gada 31. decembra.
                  
               
                     (7)
                  
                  
                     Šis lēmums neskar Savienības noteikumu par valsts atbalstu piemērošanu,
                  
               IR PIEŅĒMUSI ŠO LĒMUMU.
         
            1. pants
            Itālijai tiek atļauts piemērot samazinātu nodokļa likmi elektroenerģijai, kas tiek tieši piegādāta jūras vai iekšējo ūdensceļu kuģiem, izņemot privātus atpūtas kuģus, ostas piestātnē (“krasta elektroenerģija”), ar noteikumu, ka tiek ievēroti Direktīvas 2003/96/EK 10. panta 1. punktā paredzētie minimālie nodokļu līmeņi.
         
         
            2. pants
            Šo lēmumu piemēro no 2022. gada 1. janvāra līdz 2027. gada 31. decembrim.
            Taču, ja Padome, rīkojoties saskaņā ar Līguma par Eiropas Savienības darbību 113. pantu vai citiem attiecīgiem noteikumiem, nosaka vispārīgus noteikumus par nodokļa atvieglojumiem krasta elektroenerģijai, šis lēmums zaudē spēku dienā, kurā stājas spēkā šie vispārīgie noteikumi.
         
         
            3. pants
            Šis lēmums ir adresēts Itālijas Republikai.
         
         
            Briselē, 2021. gada 23. novembrī
            
               
                  Padomes vārdā –
               
               
                  Priekšsēdētājs
               
               G. DOVŽAN
            
         
         
            (1)  OV L 283, 31.10.2003., 51. lpp.